ยอดขึ้นทะเบียนแรงงานต่างด้าว 3 สัญชาติ ผ่านระบบออนไลน์ ทะลุ 6 แสนคน ก.แรงงานเร่งดำเนินคดีแรงงานเถื่อนตามกฎหมาย
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ตามที่รัฐบาลได้แสดงความกังวลเกี่ยวกับแรงงานต่างด้าวที่ไม่ได้ทำงานอย่างถูกต้อง และจากสถานการณ์การแพร่ระบาดของโควิด-19 ซึ่งพบผู้ติดเชื้อทั้งในกลุ่มคนไทยและคนต่างด้าวเป็นจำนวนมาก จึงกำหนดมาตรการตรวจสอบคัดกรองโควิด-19 ในกลุ่มแรงงานต่างด้าว เพื่อควบคุมการแพร่ระบาดและให้แรงงานต่างด้าวที่หลบหนีเข้าเมืองหรือผิดกฎหมายเข้าสู่ระบบการทำงานอย่างถูกต้อง แก้ไขปัญหาการขาดแคลนแรงงาน และสามารถขับเคลื่อนอุตสาหกรรมภาคต่าง ๆ ได้อย่างเต็มประสิทธิภาพ รวมทั้งทำให้เกิดความมั่นคงของระบบฐานข้อมูลแรงงานต่างด้าวในประเทศไทย โดยมอบหมายให้กระทรวงแรงงาน และหน่วยงานที่เกี่ยวข้องดำเนินการ ตาม มติ ครม. เมื่อวันที่ 29 ธันวาคม 2563 ผ่อนผันให้คนต่างด้าว 3 สัญชาติ ได้แก่ กัมพูชา ลาว และเมียนมา อยู่ในราชอาณาจักรและทำงานอย่างถูกต้องตามกฎหมายเป็นกรณีพิเศษ นั้น         ผลการยื่นคำขออนุญาตทำงานของคนต่างด้าวต่อนายทะเบียนผ่านระบบออนไลน์ โดยหลังปิดระบบลงทะเบียนเมื่อเที่ยงคืนที่ผ่านมา (13 ก.พ.64) พบว่า ตั้งแต่ 15 ม.ค. 64 เป็นต้นมา มีแรงงานต่างด้าวยื่นบัญชีรายชื่อแล้ว ทั้งสิ้น 654,864 คน แบ่งเป็นสองกลุ่ม คือ กลุ่มคนต่างด้าวที่มีนายจ้าง 596,502 คน และกลุ่มคนต่างด้าวที่ไม่มีนายจ้าง 58,362 คน จังหวัดที่อนุมัติบัญชีรายชื่อคนต่างด้าว 5 อันดับแรก ได้แก่ กรุงเทพมหานคร ชลบุรี ปทุมธานี สมุทรปราการ และสมุทรสาคร ขณะที่ประเภทกิจการที่อนุมัติบัญชีรายชื่อคนต่างด้าวมากที่สุด คือ กิจการก่อสร้าง         สำหรับขั้นตอนต่อไปต้องตรวจคัดกรองหาเชื้อโควิด-19 และจัดเก็บอัตลักษณ์บุคคล ภายในวันที่ 16 เม.ย. 2564 รวมทั้งตรวจโรคต้องห้าม 6 โรค จากนั้นจึงจะดำเนินการออกใบอนุญาตทำงาน ทั้งนี้ ภายหลังจากปิดระบบให้ลงทะเบียนแล้ว (13 ก.พ. 64) เจ้าหน้าที่จะตรวจสอบและดำเนินการตามกฎหมายอย่างจริงจังกับคนต่างด้าวที่ลักลอบเข้าเมือง และลักลอบทำงานผิดกฎหมาย ซึ่งจะผลักดันส่งกลับประเทศต้นทาง รวมถึงดำเนินคดีกับนายจ้างและสถานประกอบการที่จ้างแรงงานต่างด้าวผิดกฎหมายต่อไป